**FIZETÉSI KEDVEZMÉNYEK**

**1. Ügyleírás:**

A törvény lehetőséget ad a helyi adó és gépjárműadó, valamint a bírság és az adópótlék elengedésére és mérséklésére. Ugyancsak lehetőséget biztosít a jogszabály részletfizetés és fizetési halasztás engedélyezésére is.

***Fizetési halasztás, részletfizetés engedélyezése***

Az adózás rendjéről szóló 2017. évi CL. törvény (a továbbiakban: Art.) 198. § (1) bekezdése alapján fizetési halasztás és részletfizetés (a továbbiakban együtt: fizetési könnyítés) az adózó és az adó megfizetésére kötelezett személy kérelmére az adóhatóságnál nyilvántartott adóra engedélyezhető. A fizetési könnyítés abban az esetben engedélyezhető, ha a fizetési nehézség

a) a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható, és

b) átmeneti jellegű, az adó későbbi megfizetése valószínűsíthető.

A kérelem elbírálása és a feltételek meghatározása során figyelembe kell venni a fizetési nehézség kialakulásának okait és körülményeit.

Nem engedélyezhető fizetési könnyítés

a) a természetes személyek jövedelemadójának előlegére és a levont jövedelemadóra,

b) a beszedett adóra,

c) a kifizető által a természetes személytől levont járulék,

d) az Áfa tv. szerinti csoportos adóalany és a Tao tv. szerinti csoportos társasági adóalany számára a csoportos adóalanyiság időszakában.

Természetes személy esetében a fizetési könnyítés az Art. 198. § (1) bekezdés a) pontjában foglaltak figyelmen kívül hagyásával is engedélyezhető, ha a kérelmező igazolja vagy valószínűsíti, hogy az adó azonnali vagy egyösszegű megfizetése családi, jövedelmi, vagyoni és szociális körülményeire is tekintettel súlyos megterhelést jelent.

Természetes személy vagy egyéni vállalkozó esetében a fizetési könnyítés az (1) bekezdés a) pontja, valamint a (3) bekezdés figyelmen kívül hagyásával is engedélyezhető, ha a pénzügyi intézménnyel szemben fennálló hitelszerződés, kölcsönszerződés vagy pénzügyi lízingszerződés alapján fennálló kötelezettségei törlesztő részleteinek megemelkedése vagy az ezzel érintett hitelszerződés felmondása aránytalanul súlyos megterhelést jelent, továbbá az adósságrendezési eljárás során.

Törvény a fizetési halasztási, részletfizetési kedvezmény más eseteit is meghatározhatja, engedélyezését csak törvény zárhatja ki.

Az adóhatóság a fizetési halasztást, részletfizetést engedélyező határozatában a kedvezményt feltételhez kötheti. A határozat rendelkező részében fel kell hívni az adózó figyelmét arra, hogy ha a kedvezmény feltételeit vagy az esedékes részletek befizetését nem teljesíti, a kedvezmény érvényét veszti, és a tartozás járulékaival együtt egy összegben esedékessé válik.

Ha a fizetési könnyítés, adómérséklés iránti kérelmet benyújtó adózó a kérelem benyújtásakor megbízható adózónak minősül, a kérelmével egyidejűleg annak sürgősségi eljárásban történő elbírálására irányuló kérelmet (sürgősségi kérelem) is előterjeszthet. Sürgősségi eljárásban az ügyintézési határidő tizenöt nap. A sürgősségi kérelem benyújtásának késedelme esetén igazolási kérelem előterjesztésének nincs helye.

***Automatikus részletfizetési kedvezmény***

Az Art. 199. § (1) bekezdése szerint  A természetes személy adózó – ideértve a vállalkozási tevékenységet folytató és az általános forgalmi adó fizetésére kötelezett természetes személyt is – kérelmére az adóhatóság az általa nyilvántartott, legfeljebb egymillió forint összegű adótartozásra – kivéve a 198. § (3) bekezdésében meghatározott kötelezettségeket – évente egy alkalommal legfeljebb tizenkettő havi pótlékmentes részletfizetést engedélyez a 198. § (1) és (2) bekezdésében foglalt feltételek vizsgálata nélkül. A 199. § (1a) bekezdése szerint  az (1) bekezdésen felül természetes személy adózó – ideértve a vállalkozási tevékenységet folytató és az általános forgalmi adó fizetésére kötelezett természetes személyt is – a tárgyév június 30. napjáig benyújtott kérelmére az adóhatóság a tárgyévben előírt éves gépjárműadó-fizetési kötelezettségre évente egy alkalommal legfeljebb öthavi pótlékmentes részletfizetést engedélyez. A kérelem benyújtására előírt határidő jogvesztő. Ugyanezen parafrafus (2a) bekezdése szerint a nem természetes személy adózó kérelmére az adóhatóság az általa nyilvántartott, legfeljebb egymillió forint összegű adótartozásra évente egy alkalommal legfeljebb hathavi pótlékmentes részletfizetést engedélyez.

Ha az adózó az esedékes részlet befizetését nem teljesíti, a kedvezményre való jogosultságát elveszti, és a tartozás egy összegben esedékessé válik. Ebben az esetben az adóhatóság a tartozás fennmaradó részére az eredeti esedékesség napjától késedelmi pótlékot számít fel.

***Pótlékok fizetési könnyítés esetén***

Az Art. 200. § (1) bekezdése alapkán a fizetési könnyítés iránti kérelem benyújtása, illetve a kérelem teljesítése esetén a következő pótlékokat kell felszámítani:

a) a kérelem benyújtása esetén késedelmi pótlékot a kérelmet elbíráló határozat véglegessé válásáig, ha azonban a fizetési könnyítést engedélyezik, csak az elsőfokú határozat keltének napjáig,

b) a kérelem teljesítése esetén a fizetési könnyítés időtartamára az elsőfokú határozat keltének napjától a kérelem benyújtásának napján érvényes jegybanki alapkamatnak megfelelő mértékű pótlékot.

A pótlékok kiszabása kivételes méltánylást érdemlő esetben mellőzhető.

***Adómérséklés***

Az Art. 201. § (1) bekezdése szerint az adóhatóság a természetes személy kérelme alapján az őt terhelő adótartozást - a kifizető által a természetes személytől levont adó- és járuléktartozás, valamint a beszedéssel megállapított adó kivételével -, valamint a bírság- vagy pótléktartozást mérsékelheti vagy elengedheti, ha azok megfizetése az adózó és a vele együtt élő hozzátartozók megélhetését súlyosan veszélyezteti. Az adóhatóság a mérséklést - az adózó teljesítőképességéhez mérten - az adótartozás egy részének megfizetéséhez kötheti.

Az adóhatóság az (1) bekezdésben foglaltakon túl más személy adóját nem engedheti el, és nem mérsékelheti.

Az adóhatóság a pótlék- és bírságtartozást kivételes méltányosságból mérsékelheti vagy elengedheti különösen akkor, ha annak megfizetése a vállalkozási tevékenységet folytató természetes személy, jogi személy vagy egyéb szervezet gazdálkodási tevékenységét ellehetetlenítené. Az adóhatóság a mérséklést az adótartozás egy részének vagy egészének megfizetéséhez kötheti.

**2. Az ügyintézéshez szükséges okiratok, dokumentumok, űrlapok:**

* magánszemély és egyéni vállalkozó esetében az egy háztartásban élők jövedelmi viszonyait igazoló okiratok (jövedelemigazolások, nyugdíjas szelvény, családi pótlék, árvaellátás, szociális juttatások igazolása, iskolalátogatási igazolás stb.)
* magánszemély és egyéni vállalkozó esetében a havi rezsiköltség igazolására szolgáló számlák
* gazdasági társaságok esetében a tárgyévet megelőző időszakra vonatkozó mérleget és eredmény kimutatást, valamint az aktuális időszak (kérelem benyújtása évét bemutató, 3 hónapnál nem régebbi) mérleg és eredmény kimutatást, és főkönyvi kivonatot.

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: adocsoport@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Pénz- és Adóügyi Iroda

4242 Hajdúhadház, Bocskai tér 1. szám

|  |  |
| --- | --- |
| Hétfő | 07:30 - 12:00 |
| Kedd | 07:30 - 12:00 |
| Szerda | 13:00 - 17:30 |
| Csütörtökön | és Pénteken nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

2017. évi CL. törvény (Art.) alapján az ügyintézés határideje a kérelem benyújtásától számított 30 nap.

A 2021. évi XCIX. törvény 132. § és 133. §-ai szerinti eljárások ügyintézési határideje tizenöt nap.

A határozat ellen a közléstől számított 15 napon belül a Hajdú-Bihar Vármegyei Kormányhivatalhoz címzett, de a Hajdúhadházi Polgármesteri Hivatalnál előterjesztett illetékköteles fellebbezéssel lehet élni.

A jogi képviselővel eljáró fél, valamint a belföldi székhellyel rendelkező gazdálkodó szervezet elektronikus úton köteles benyújtani a fellebezést az elsőfokú közigazgatási határozatot hozó szervnél (Hivatali kapu neve: Hajdúhadházi Polgármesteri Hivatal (HADHAZ), KRID: 208072952).

A jogi képviselő nélkül eljáró ügyfél a fellebbezést választása szerint elektronikus úton is előterjesztheti. Amennyiben a személyesen eljáró természetes személy az elektronikus kapcsolattartási módot választja, akkor a beadványait Ügyfélkapu igénybevételével nyújthatja be és a hatóság is elektronikusan kézbesít részére.

**7. Eljárási illeték, vagy igazgatási szolgáltatási díj:**

2021. januárjától az illetékekről szóló 1990. évi XCIII. törvény (továbbiakban: Itv.) rendelkezései alapján illetékmentes minden fizetési könnyítésre és/vagy mérséklésre irányuló kérelem.

**8. Kapcsolódó jogszabályok**

## - Az adóigazgatási rendtartásról szóló 2017. évi CLI. törvény,- Az adózás rendjéről szóló 2017.évi CL. törvény,- Az illetékekről szóló 1990. évi XCIII. törvény,- A digitális államról és a digitális szolgáltatások nyújtásának egyes szabályairólszóló 2023. évi CIII. törvény,- Az adóigazgatási eljárás részletszabályairól szóló 465/2017. (XII. 28.) Korm. rendelet.

**9. Kapcsolódó dokumentumok, nyomtatványok:**

Automatikus részletfizetési kérelem

Méltányossági, fizetési könnyítés kérelem

**A kérelmek benyújtásához kapcsolódó elektronikus űrlapok az E-önkormányzat portálon** keresztül (<https://ohp-20.asp.lgov.hu/nyitolap>) Hajdúhadház Város Önkormányzatát kiválasztva is elérhetőek.